  Виталий Пронин Кенешиськом удмурт пиналъёслы  «Удмурт кыл» но ӟучомем пиналъёслы «Ӟеч-а, бур-а, удмурт кыл!» учебникъёсты поттэмзы понна Удмуртилэн Кун премиеныз пусъем лауреатъёсын - Анай кылэз дышетонъя научно-исследовательской институтысь наукая старшой ужасен, Россиысь дышетон удысысь отличникен, Удмуртиысь дышетон удысысь дано ужасен Юлия Байтеряковаен но наукая старшой ужасен, Россиысь огъя дышетон удысысь дано ужасен Надежда Боталоваен. 2015-тӥ ар понна дышетон удысын Удмуртилэн Кун премиеныз пусъемын Н. Боталова но Ю. Байтерякова.- Юлия Тихоновна, Надежда Прохоровна, кыӵе сюресъёс вуттӥзы тӥледды покчи классъёслы учебникъёс дасян борды?Ю. Байтерякова:- Алнаш ёросысь Азамат школаысь 8-тӥ классэз йылпумъяса, дышетски Можга педучилищеын, Удмурт кун университетысь филология факультетын. Кӧня ке арзэ ужай шаерысьтымы пӧртэм школаосын. Ваньмыз со юрттӥз тодон-валанме будэтыны, 1-тӥ-4-тӥ классъёс понна учебникъёс поттон борды басьтӥськыны.Н. Боталова:- Мон вордӥськи Можга ёросысь Бадњым Сибы гуртын, йылпумъяй Можга черкогуртысь шор ёзо школаез, Удмурт кун университетысь филология факультетэз. Ӟуч кыллы но литературалы дышетӥ Дэри ёросысь Юбилейной шор ёзо школаын, бќрысь ӟучомем покчи нылпиосты удмурт кыллы дышетӥ. Отысен ик валан лыктӥз, кылэз тодӥсьтэм пиналъёсын кызьыгес ужано.- Бадӟым награда басьтэменыды валче мар туннэ тымиськемын  мылкыдъёсады?Ю. Байтерякова:- Огласянь, ужмес синйылтэмзы, Кун премиен дунъямзы понна сюлэмъёсмы шумпотонэн тырмемын, мукет ласянь, ми валаськомы, макем бадӟым кыл кутон луэ со ми понна быдэс элькунмы азьын. Милям одӥг малпанмы: парта сьӧры удмурт кылэз дышетыны пуксемъёс понна дышетскон книгаосмы валамонэсь, капчиесь, тунсыкоесь мед луозы, пиналъёсты дышетскыны мед мылкыдатозы, соос мед юрттозы удмурт кылэз  азинтыны но утьыны, ӟеч сямъёс пыӵатыны, визьлыксэс азинтыны.Та секыт ужез милемлы быдэстыны оскемзы понна бадӟым тау кариськомы элькунысьтымы Дышетонъя но наукая министерстволы, институтэн кивалтӥсьёсмылы Надежда Ивановна Ураськиналы но Вера Григорьевна Пантелеевалы, ӵош ужась эшъёсмылы.Н. Боталова:- Озьы ик тау кариськомы «Удмуртия» издательстволы, учебникъёс бордын ужась редакторъёслы Тамара Поярковалы, Татьяна Вороновалы. Суредасьёслы Наталья Прозоровалы, Николай Быковлы, Марина Гузаевалы но мукетъёсызлы. Книгаос покчи классъёсын дышетскисьёс понна дасямын бере, отчы туж трос суредъёс пыртэмын, уката ик мынамъёсаз, «Ӟеч-а, бур-а, удмурт кыл!» учебникъёсы. Ӟучомем нылпиосын суредъёс пыр каньылгес ужаны.Ю. Байтерякова:- Тау кареммес вераськомы дышетӥсьёсмылы но. Школаын эскеронъёс ортчытэк, учебникъёс уг пото. «Удмурт кыл» учебникъёс кылэз тодӥсь пиналъёслы чакламын бере, туж матысь ужай Алнаш ёросысь Варзи-Ятчи школаысь Людмила Павловна Судаковаен, Выль Шудья школаысь Наталья Павловна Векшинаен. Учебникъёсты дасянын озьы ик бадӟым юрттэт сётӥзы Дэри ёросысь Вылӥ Женвай школаысь Людмила Семёновна Кузнецова, Пичи Пурга ёросысь Бобья-Уча школаысь дышетӥсь Ия Александровна Семёнова.  Учебникъёслы дасям  материалъёсты дышетӥсьёс, пиналъёсын ужаса, котыр ласянь эскерылӥзы: пуштросэзъя но, методикая но. Ужаку ачид ваньзэ уд синйылтӥськы, нош палэнысен учкыса, шекъёс син шоры йӧто гинэ. Соин ик ми дышетӥсьёслэсь визьмо дэмланъёссэс одно  ик лыдэ басьтыны тыршиськомы.Н. Боталова:- Нош мыным учебникъёсты дасяны юрттӥськизы Можга городысь 5 номеро школаысь Зинаида Никандровна Касаткина, Кузебай Герд нимо гимназиысь Екатерина Васильевна Перевозчикова, Пичи Пурга гимназиысь Александра Васильевна Герасимова но мукет дышетӥсьёс.- Кыӵе куронъёсъя гожтэмын учебникъёс?Ю. Байтерякова:-  Учебникъёс гожтэмын пиналэз ас визьмыныз ужатон понна, дышетӥсь кивалтэм улсын со ачиз дышетске тодон-валан басьтыны, словарен, энциклопедиен, Интернетэн ужаны. Учебникъёсын сётэм амалъёс нылпиослы озьы ик юртто дышетӥсен, ог-огенызы, адямиосын кусып тупатыны. Ас визьмын басьтэм материал кемалы йыре кыле.Н. Боталова:«ӟеч-а, бур-а, удмурт кыл!» учебниклэн пуштросэз кунсьӧр кылъёсты дышетон вылэ инъяськыса лэсьтэмын, соин ик бадӟым саклык висъяське выль кыл бордын ужанлы, сое вераськонэ пыртонлы. Кыллэн пуштросэз дышетскисьлэн йырсазяз мед кылёз шуыса, кылэз урок ӵоже нылпи ог 20 пол вераны, уже кутыны кулэ. Выль кыллэсь чузъяськемзэ  нылпи  кылэ но, гожтэ но, со выль кылэз лыдӟе но, вераськоназ но кутэ. Учебнике покчиослы тупась текстъёсты пыртӥськомы: кырӟанъёсты, лыдъяськонъёсты, мадиськонъёсты, шудонъёсты. Вань удмурт газет-журналъёсты син азямы возиськом, лыдӟыса потӥськом, покчи нылпиослы гожтэм произведениосты ужамы кутӥськом.- Удмурт кылэз дышетыны секыт шуыса, куд-ог школаос выжо капчиен ужан амалэ - «Ӟеч-а, бур-а, удмурт кыл!» учебникъёсын дышетсконэ. Та пумысен вожан мылкыдды уг кылды-а, Юлия Тихоновна?Ю. Байтерякова:- Сыӵе малпанъёс йыре уг лыкто. Дышетӥсьёсын пумиськонъёсын ми котьку та ужпумъя вераськон ӝутӥськомы. Классын удмурт кылэз тодӥсь 1-2 ке но пинал вань, со мед быгатоз анай кылзэ дышетыны. Валамон ини, таӵе югдур туж шугъяськытэ. 10 ар талэсь азьло гинэ гожтэм учебникъёсы пуштроссыя мукетэсь вал, удмурт кылэз ӟеч тодӥсь пиналъёслы чакласа гожтэмын. Югдур син азьын воштӥське, пиналъёс ӟучомо. Дышетӥсьёс но шуо, секыт, пе, потэ пиналъёслы «Удмурт кыл» учебникъя дышетскыны. Берло куронъёсъя гожтэм учебникъёсме ваньзэ капчиятыны тырши (со куронъёс 2011-тӥ арысен кутӥсько). Жаляса верано, али гурт садикъёсысь но пиналъёс ӟучомыса пото. Луэ ук, удмуртсэ палэнтытэк но, ӟучезлы дышетыны. Нылпи школае, 2 кылэз тодыса, вуиз ке, отын номыр уродэз ӧвӧл. Со пиналлэсь йырвизьзэ юнматоз, азинтоз гинэ. Визьзэс будэтон понна ик али школаосын кыкетӥ кунсьӧр кылэз дышетон сярысь вераськон мынэ. Нош удмурт кыл уг юртты шат нылпилы азинскыны? Та ласянь анай-атайёсын ужаны кулэ.- Учебникъёсады тупамон текстъёс пыртон понна тӥледлы туж трос литератураез бугыръяно луэ, дыр?Н. Боталова:- Вань удмурт газет-журналъёсты син азямы возиськом, лыдӟыса потӥськом, покчи нылпиослы гожтэм произведениосты ужамы кутӥськом. Шуг-секытъёс кылдо капчи кылын, чебер гожтэм текстъёс, кылбуръёс ласянь, уката ик ӟучомем пиналъёсын ужаку. Покчиослы матын Юлия Байсаровалэн, Алла Кузнецовалэн, Вениамин Ившинлэн, Ульфат Бадретдиновлэн, Алексей Ельцовлэн кылбуръёссы.Ю. Байтерякова:- Шугъяськоно правилоослы тупась текстъёсты шедьтыны. Соос вакчиесь но пуштроссыя йылаз-пумаз вуттэмын медло. Утчаськыса-утчаськыса тупамонэз уг шедьы ке, авторъёслы вазиськиськом ни.- Мар бордын та вакытэ ужаськоды?Н. Боталова:- Уй но нунал шуэм сямен учебникъёслэн электрон версизы бордын тыршиськом, учебникъёслэн пуштроссы вӧзы ватсам материал сётӥськомы: тренажёръёс, эскерон ужъёс но мукет. Книгаен ӵошатыса, солэн луонлыкез паськытгес, бадӟым юрттэт сётоз нылпиосын ужан амалъёсты муромытыны. Тани шуом, пиналъёс, верамез кылыса, кылзэс волятыны яке, удмурт кырӟанъёсты кылзыса, соосты дышетыны быгатозы.Ю. Байтерякова:- Та уж ми понна выль. Ужаны кутскыкумы, электронной учебник пумысен  шугъяськонъёсмы трос вал. Али ужмы вырӟиз. Дышетонъя федерал кун стандартлэн куронъёсызъя ик ужаськомы методической пособиосты, контрольно-измерительной материалъёсты дасян бордын.Тӥни озьы, одӥг пол та уж борды кыткиським но 18 ар ӵоже сое нуиськом, ворттӥськом.Лия МАЛЫХ Туспуктӥз А. Горбунов    Теги: анайкыл дышетон учебникъёс  